Уолсол
Уолсол () е град в Централна Англия, графство Стафордшър. Той е част от агломерацията Уест Мидландс и от Черната страна. Разположен е северозападно от Бирмингам и източно от Улвърхамптън. Населението му е около 171 000 души (2001).

История 
Смята се, че името Уолсол (Walsall) произлиза от Walh halh, „долина на чужденците“ (завареното от саксонците келтско население). В началото на 13 век Уолсол е малко търговско селище, възникнало около създадения през 1220 седмичен пазар. През 1554 кралица Мери I Тюдор основава там училище, което съществува и днес. През следващите два века индустриализацията превръща Уолсол от село с 2 хиляди жители в град с повече от 86-хилядно население. През 1799 до града е построен плавателен канал, а през 1847 – железопътна линия.

Икономика 
В миналото Уолсол е център на тежката промишленост – въгледобив и металургия. След изтощаването на въглищните мини в края на 19 век градът получава международна известност като център на кожарската промишленост. Освен традиционното производство на кожени изделия, днес в Уолсол има леярни за желязо и месинг, кариери за варовик, фабрики за пластмаса, електроника, химически продукти и елементи за самолети.

Известни личности 
 Родени в Уолсол
 Джон Едуард Грей (1800-1875), зоолог
 Джеръм К. Джеръм (1859-1927), писател
 Роб Халфорд (р. 1951), музикант

Побратимени градове 
  Мюлуз, Франция

Външни препратки 
  Официален сайт 

Градове в Англия
Уест Мидландс